Mikill munur er á skiptingu hagvaxtar milli landsbyggðar og höfuðborgarsvæðisins í uppsveiflunum tveimur á þessari öld . Efnahagslífið úti á landi er ekki endilega í takti með hagkerfi borgarinnar en ólíkt tímabilinu fyrir hrun jókst framleiðsla álíka mikið á höfuðborgarsvæðinu og utan þess á síðasta hagvaxtarskeiði . Töluverður munur var hins vegar á hlutdeild einstakra landshluta í góðærinu sem framar öðru var drifið áfram af miklum vexti í ferðaþjónustu . Á síðasta hagvaxtarskeiði jókst framleiðsla nokkuð svipað á höfuðborgarsvæðinu og landsbyggðinni . Árlegur hagvöxtur á tímabilinu 2012 - 2017 var að meðaltali 4,9% á landinu öllu ; á höfuðborgarsvæðinu var að jafnaði um 5% vöxt að ræða en utan þess jókst framleiðsla að meðaltali um 4,7% árlega . Á hinn bóginn greinir töluvert á milli einstakra landshluta á sama tímabili . Framleiðsla jókst mest á Suðurnesjum eða um 10,4% að jafnaði árlega . Minnstur var vöxturinn á Austurlandi þar sem framleiðsla jókst að meðaltali um rúmt prósent á ári . Þetta þýðir að hagkerfið á Suðurnesjum stækkaði þannig um 64% á umræddum fimm árum en á Austfjörðum var aðeins um 6% vöxt að ræða . Þetta er meðal þess sem kemur fram í nýrri skýrslu , Hagvöxtur eftir landshlutum , sem var unnin af Dr. Sigurði Jóhannssyni hjá Hagfræðistofnun Háskóla Íslands í samvinnu við Byggðastofnun sem jafnframt gefur skýrsluna út . Frá aldamótum hafa tvö hagvaxtarskeið átt sér stað sem bæði náðu hámarki um miðbik áratuganna tveggja sem af öldinni eru liðnir . Skýrsla Byggðastofnunar miðar umfjöllun sína fyrst og fremst við hagþróunina á árabilinu 2012 - 2017 og fyrir vikið endurspeglar hún ansi vel landfræðilega skiptingu ágóðans af síðasta hagvaxtarskeiði sem var eitt það lengsta og mesta í hagsögu þjóðarinnar . Skýrslan skoðar einnig þróun einstakra landshluta lengra aftur í tímann eða síðastliðin 20 ár og nær þannig líka yfir góðærið á fyrsta áratug aldarinnar . Samanburður leiðir í ljós að mikill munur er á því hvar og hverjir nutu ávaxta hagvaxtarins á hvoru tímabili og sömuleiðis hvaða landsvæði sátu eftir þegar veislan stóð yfir . Á árunum 2003 - 2008 var það bankakerfið sem dró hagvaxtarvagninn ásamt stórum orkuframkvæmdum í grennd við Reykjavík og á Austurlandi , þar sem einnig var byggt álver . Uppgangurinn á þessum tíma var að miklu leyti bundinn við höfuðborgarsvæðið og Austurland . Sömuleiðis fundu höfuðborgarbúar mest fyrir hruninu og niðursveiflan sem fylgdi í kjölfarið kom harðast niður á höfuðborgarsvæðinu þar sem bankarnir voru með höfuðstöðvar sínar . „ Á þessu fimm ára tímabili er vöxturinn langmestur á höfuðborgarsvæðinu og á Suðurnesjum , 40 - 45% . Þá hefur framleiðsla aukist um 31% á Austurlandi á þessum fimm árum , fyrst og fremst vegna nýs álvers og nýrrar virkjunar . Á Vesturlandi og Suðurlandi er einnig nokkur vöxtur . Á Vestfjörðum og Norðurlandi er hins vegar stöðnun eða afturför , “ segir í skýrslunni Hagvöxtur landshluta 2003 - 2008 frá árinu 2010 . Árið 2012 var hagkerfið enn í sárum eftir hrunið en í hönd fór eitt mesta hagvaxtarskeið hér á landi á seinni árum . „ Meginskýringin á hröðum hagvexti þar er straumur ferðamanna hingað til lands , en á árunum 2012 til 2017 fjölgaði útlendingum sem fóru um Keflavíkurflugvöll úr tæplega 650 þúsundum í 2,2 milljónir , “ segir í skýrslunni þar sem einnig kemur fram að uppgangur ferðaþjónustu á Íslandi hafi verið „ einstakur “ . Dreifist víðar en á færri hópa og greinar Dr. Sigurður Jóhannesson , hagfræðingur og forstöðumaður Hagfræðistofnunnar Háskóla Íslands , vann skýrsluna í samvinnu við starfsmenn Byggðastofnunar . Hann segir í samtali við Viðskiptablaðið að landfræðileg misskipting hafi verið minni á síðasta hagvaxtarskeiði samanborið við uppsveifluna fyrir hrun . Á hinn bóginn hafi hagvaxtarskeiðið upp úr aldamótunum náð til bæði fleiri atvinnugreina og tekjuhópa . „ Uppsveiflan á fyrsta áratug aldarinnar var að meira leyti takmörkuð við höfuðborgarsvæðið og Austurland . Þá togaði höfuðborgin líka af meiri krafti í fólk af landsbyggðinni en nú – og brottflutningurinn skildi eftir sig skörð í aldurshópana frá 20 - 40 ára á sunnanverðum Vestfjörðum , Siglufirði og víðar . Uppsveiflan nú dreifist jafnar yfir landið . Hagvöxtur er svipaður frá 2012 til 2017 á höfuðborgarsvæðinu og utan þess . Meira að segja er þokkalegur vöxtur á Vestfjörðum og Norðurlandi vestra , þar sem lengi hefur verið stöðnun eða samdráttur . En Suðurnes og Suðurland standa náttúrlega langt upp úr , “ segir Sigurður . „ Annað sem greinir að þessi tvö hagvaxtarskeið er að hagvaxtarskeiðið til 2007 náði til fleiri atvinnugreina og fleiri tekjuhópa en nú . Margir háskólamenn fengu vel launuð störf í bönkunum á fyrstu árum aldarinnar . Fyrirtæki í ferðaþjónustu ráða hins vegar mörg hver einkum fólk í láglaunastörf . Straumur ferðamanna leiðir til góðrar afkomu í veitinga - og hótelrekstri og hás gengis krónu á meðan framboð af hótelrými og veitingastöðum heldur ekki í við vaxandi eftirspurn , en hagnaðurinn fjarar út eftir því sem fleiri hótel rísa . “ Nánar má lesa um málið í Viðskiptablaðinu . Áskrifendur geta nálgast blaðið undir Tölublöð , aðrir geta gerst áskrifendur hér .